NPP มั่นใจปีนี้รายได้โตตามเป้า 1 พันลบ. เล็งลงทุนร้าน Quick Service เสริมธุรกิจ
NPP มั่นใจปีนี้รายได้โตตามเป้า 1 พันลบ. เล็งลงทุนร้าน Quick Service เสริมพอร์ตธุรกิจอาหาร
17 พ.ค. 2559

นายสุรพงษ์ เตรียมชาญชัย กรรมการผู้จัดการ บริษัท นิปปอน แพ็ค(ประเทศไทย) จำกัด (มหาชน)หรือ NPP เปิดเผยว่า บริษัทมั่นใจว่าจะสามารถทำรายได้ปีนี้เติบโตตามเป้าหมายที่ระดับ 1 พันล้านบาท แม้ในช่วงไตรมาสแรกจะมีรายได้รวมเพียง 148.61 ล้านบาทก็ตาม
เนื่องจากมองว่าภาพรวมธุรกิจของกลุ่มบริษัทมีแนวโน้มการเติบโตที่ดีปีนี้ โดยในไตรมาส 2 มีลูกค้าใหม่เพิ่มจำนวน 3 ราย ซึ่งจะเริ่มรับรู้รายได้จากลูกค้าใหม่ดังกล่าวในช่วงไตรมาส 3 อีกทั้งยังอยู่ระหว่างการเจรจากับลูกค้ารายใหญ่เพิ่มเติม ซึ่งคาดว่าจะได้ข้อสรุปในเร็วๆนี้  
นอกจากนี้ บริษัทได้เจรจาที่จะลงทุนกับร้านประเภท Quick Service Restaurant (QSR) ที่มีสาขา และมียอดขายอยู่แล้ว เพื่อเข้ามาเพิ่มศักยภาพของธุรกิจอาหารและเครื่องดื่ม และเพื่อให้ NPP FOOD มีธุรกิจที่หลากหลาย ตอบสนองความต้องการของผู้บริโภค
“ปีนี้ถือว่าเป็นปีที่ดีของบริษัท เพราะทุกธุรกิจในเครือสามารถทำยอดขายได้มากขึ้น โดยเฉพาะในช่วงเดือน มี.ค.ที่ผ่านมา ซึ่งเป็นสัญญาณที่ดีในการที่บริษัทจะพลิกผลประกอบการกลับมาเป็นกำไร ทั้งนี้ บริษัทมีความมั่นใจว่าหากสามารถดำเนินธุรกิจได้ตรงตามแผนที่วางไว้ ในปีนี้จะสามารถทำรายได้ 1 พันล้านบาท ตามเป้าหมายที่วางไว้”นายสุรพงษ์ กล่าว
 